
SUSAN MALLERY

Hold rundt meg

OVERSATT AV Ola Karlsen


 Denne boken er tilegnet en av yndlingsleserne mine: ’Til alle som leser Susan Mallerys bøker, håper dere setter like stor pris på bøkene hennes som jeg gjør. – en som elsker romantikk, Jan W.’


KAPITTEL 1

Det var ingen som våknet om morgenen og tenkte for seg selv at i dag skal jeg jammen gå meg vill i skogen. Men det skjedde, selv uten noen plan.

Kanskje det rett og slett var menneskenes medfødte ønske om å utforske omgivelsene. Kanskje det var uflaks, eller kanskje det bare var folk som var idioter. Bestemor Nell hadde alltid sagt: «Skjønnheten syns utenpå, men dumheten går helt inn til beinet.» Nå hadde ikke Destiny Mills planer om å kritisere noen. Folk gikk seg vill, og jobben hennes var å sørge for at de ble funnet. Det var nesten litt som å være superhelt. Men i stedet for røntgensyn eller usynlighet, hadde hun et genialt dataprogram og et topptrent lete- og redningsteam.

Teknisk sett var det vel ikke akkurat hennes. Det tilhørte den byen eller distriktet som hadde leid henne inn. Firmaet hennes hadde lagd programvaren, og hun var en av de tre som la til rette for kunder som ville bruke den. Hun kom, lærte opp redningsmannskapene og reiste videre til neste oppdrag.

Hvis det var mandag i dag, måtte hun være i Fool’s Gold, tenkte hun med et smil idet hun gikk inn i det lille, midlertidige kontoret. Fool’s Gold i California. Med 125 482 innbyggere ifølge skiltet hun hadde sett på vei inn. Byen lå ved foten til fjellkjeden Sierra Nevada og tiltrakk seg turister i tusentall. Om vinteren kom de for å stå på ski, om sommeren for å gå på tur i fjellet og hele året for å delta på de mange festivalene som hadde satt distriktet på kartet.

Men ikke noe av dette angikk henne. Det som var mer interessant for henne, var de bokstavelig talt tusener av mål med villmark rett utenfor bygrensen. Uberørt natur med kupert terreng, raviner, elver og grotter. Steder der folk gikk seg vill. Og når noen var savnet, hvem skulle man ringe?

Destiny humret og tenkte på kjenningsmelodien til Ghostbusters. Hun visste ikke hvordan det var med andre, men for henne var livet et lydspor. Det var musikk overalt. Noter ble til melodier, og melodier ikke så mye annet enn minner å se tilbake på. Hør en sang fra skoleballet på high school, og så var du rett tilbake i armene til gamlekjæresten din.

Hun satte seg på stolen og koblet laptopen til dockingstasjonen. Hun hadde bare en uke eller så på seg til å få alt på plass før den ordentlige jobbingen kom i gang. De neste tre månedene skulle hun kartlegge terrenget, mate opplysningene inn i det den ufattelig intelligente programvaren firmaet benyttet seg av, og lære opp lokale lete- og redningsteam. Hun var kontaktpunktet, den mellommenneskelige forbindelsen. Og om tre måneder reiste hun videre til en annen del av landet for å gjøre det samme igjen.

Hun likte å reise rundt. Hun likte å komme til nye steder. Hun ble lett venner med folk og hadde like lett for å reise fra dem når tiden var inne til å komme seg videre. Det var nye venner å finne på det neste stedet. Det manglet selvsagt kontinuitet, men fordelen var at hun slapp de følelsesladde dramaene som fulgte med langvarige vennskap. Enten det var hun som ble knyttet til dem, eller de som ble knyttet til henne, kunne forhold være slitsomme.

Hun var vokst opp i en familie som fikk ethvert realityprogram på TV til å virke omtrent like spennende som å lese telefonkatalogen. Real Housewives var ikke noe i nærheten av foreldrene hennes. Da hun ble voksen, kunne hun bestemme seg for om hun ville leve i et slikt drama eller ei, og hun fant ut at det ville hun ikke. Destiny hadde med omhu valgt seg en jobb og en livsstil som lot henne være på farten hele tiden.

Men de neste månedene skulle hun kose seg med småbysjarmen i Fool’s Gold. Hun hadde allerede lest en del om stedet og gledet seg til å få med seg masse av den lokale koloritten.

Døren inn til det lille kontoret gikk opp. Destiny kjente igjen den høye, blonde, kjekke fyren som sto i døråpningen. De hadde riktignok ikke møttes før – hun var leid inn av borgermesteren, ikke av ham – men hun hadde sett ham på mange forsider, i intervjuer og artikler på internett.

Hun reiste seg og smilte. «Hei, Destiny Mills.»

«Kipling Gilmore.»

Øynene hans hadde en mørkere blåfarge enn hun hadde ventet seg, og han hadde den smidige elegansen som sannsynlig kom av at han hadde vært idrettsmann i hele sitt liv. For han var ikke bare Kipling Gilmore. Han var selveste Kipling Gilmore. Berømt idrettsmann. Stjernealpinist. Gullvinner i OL. Pressen hadde kalt ham G-Force, for på ski dreide alt seg om fart. Pokker i vold med alle naturlover. Han kunne gjøre ting som aldri var blitt gjort før. I hvert fall før ulykken.

De håndhilste, og han ga henne en liten rosa eske fra bakeriet. «Så du kan finne deg til rette.»

Hun tok av lokket og fant et halvt dusin donuts. Duften av glasur og kanel steg opp mot henne. Den var besnærende og fikk henne straks til å ønske seg et kvarter alene med sukkersjokket sitt.

«Tusen takk», sa hun. «Mye bedre enn blomster.»

«Glad for at du mener det. Når kom du til byen?»

«I går. Jeg kom til Sacramento kvelden før og tok den korte bilturen om morgenen.»

«Har du funnet deg godt til rette?»

«Ja, og jeg gleder meg til å komme i gang med arbeidet.»

«Da setter vi i gang.»

De satte seg. Hun rettet laptopen mot ham og trykket på noen taster.

«Det er to viktige ting som må på plass for å få programmet til å gjøre nytte for seg», begynte hun. «Kartlegging av terrenget og opplæring av deg og teamet så dere kan bruke programmet.»

«Høres greit nok ut.»

«Det gjør det bestandig, og så kommer virkeligheten.»

Han hevet et øyenbryn. «Er det en utfordring?»

«Nei. Jeg mener bare at prosessen tar tid. STORMS kan tilpasses så å si enhver tenkt situasjon. Hvorvidt et søk skal lykkes eller ei, er som regel en kombinasjon av informasjon og flaks. Målet mitt er å få flaksen ut av beregningen.»

STORMS – Search Team Rescue Management Software – var et dataprogram laget for letemannskaper. Data ble matet inn i systemet, og så beregnet programmet hvor det sannsynligvis var best å søke først. Jo mer informasjon man hadde om den savnede personen, terrenget, årstiden og værforholdene, desto raskere gikk leteaksjonen. Hver deltager hadde GPS-sporing på seg. Den informasjonen ble sendt tilbake til programvaren slik at søket ble oppdatert i sanntid. Etter hvert som flere områder var utelukket, ble søket innsnevret til den savnede personen ble funnet.

«Jeg begynner med å kartlegge området de neste dagene eller så», fortsatte hun.

«Hvordan foregår det?»

«Først ovenfra. Vi bruker et helikopter og diverse annet utstyr for å supplere de satellittdataene vi har fra før. Områder med tett skog og bratte fjellsider må bli kartlagt til fots.»

«Gjør du det?»

Selv om spørsmålet var høflig nok, tydet tonefallet på at han ikke var overbevist. Tøysekoppen, tenkte hun med et smil.

«Ja, Kipling. Jeg kan gå i marka når det trengs. Hvis områdene er for avsidesliggende, hyrer jeg inn lokale guider.»

«Jeg trodde du var byjente. Var det ikke noen som sa at du bodde i Austin?»

«Det er der jeg bor nå, ja. Men jeg vokste opp like ved Smoky Mountains. Jeg klarer meg bra i det fri.»

Men hun sa ikke noe om at hun hadde bodd hos mormoren sin i akkurat de fjellene i mange år da hun var yngre. I tillegg til å vite hvordan hun skulle ta seg frem i ulendt terreng, kunne hun fiske og visste om tre måter å tilberede ekorn på, men det kom hun ikke til å fortelle. Si til folk at du er en kløpper til å steke biff, så blir de imponert. Men si at du kan lage en ekorngryte med rotfrukter, og de ser på deg som om du var en slags kannibal eller noe. Folk var rare, men det hadde hun visst lenge.

«Da stoler jeg på at du har hånd om sakene», sa han. «Når kommer helikopteret ditt?»

Hun sjekket kalenderen. «I slutten av uken. Det kommer til å bli en hektisk sommer. Så snart vi får geografien inn i databasen, begynner vi å teste systemet. Altså at vi leter etter folk som ikke har gått seg vill på ordentlig.»

Han trakk på smilebåndet. «Jeg har lest informasjonsmaterialet.»

«Kjekt å vite. Betyr det at du også leser bruksanvisninger?»

Han nølte akkurat lenge nok til at hun begynte å le.

«Det ante meg nok», sa hun. «Hva er det med menn og bruksanvisninger? Eller å spørre om veien?»

«Vi liker ikke å innrømme at det er noe vi ikke vet.»

«Noe så tåpelig. Det er ingen som vet alt.»

«Det er forsøket verdt.»

Ikke særlig overraskende, tenkte hun. Hovmod så ut til å gå hånd i hånd med å være hannkjønn. Enda en grunn til at hun hadde så store problemer med å finne den rette. Hun ville ha null arroganse og minimalt med ego. Når det ble dårlig stemning, kunne man vedde på at det motsatte kjønn ble gale, og var det noe hun ikke hadde plass til i livet, så var det galskap.

«Kommer du til å få et problem med å ta imot instruksjoner av meg?» spurte hun. «For i så fall kan vi rette opp i det med en eneste gang. Jeg kan ta deg i håndbak til du ber om nåde, om det trengs.»

Kipling lo. «Det tviler jeg på.»

«Vær forsiktig. Mormor lærte meg mange skitne knep. Jeg vet hvor jeg kan kjøre inn en knyttneve og få en voksen mann til å hyle som en liten jentunge. Og det er ikke på den glade måten.»

«Fins det en glad måte å hyle som liten jentunge på?»

Hun gren på nesen. «Jeg har måttet bruke den trusselen før, og noen menn tror jeg snakker om sex. Det gjør jeg ikke.»

Han satte blikket på ansiktet hennes. «Interessant.»

«Så, kommer jeg til å få et problem med deg?»

«Nei.»

«Da kommer dette til å bli en bra sommer. Jeg har aldri jobbet i California. Jeg gleder meg til å bli bedre kjent i området.»

«Byen er litt merkelig.»

«Hvordan da?»

Han satte seg til rette i stolen. Det var ikke noe som tydet på at han heller ville ha vært et annet sted. Han var tålmodig, tenkte hun. Det måtte han være. Vente på at været blir bedre, vente på at sesongen skal komme i gang. På de rette forholdene.

Kipling Gilmore hadde gjort det skarpt i vinter-OL i Sotsji, og så hadde katastrofen inntruffet noen måneder etter. Hun var ikke så veldig opptatt av idrett, så hun kjente ikke alle detaljene. Han hadde tydeligvis blitt frisk nok til å ta jobben som sjef for Fool’s Gold lete- og redningsteam. Hun lurte på om han kom til å ha problemer med å tilpasse seg et vanlig liv.

Hun visste at det kunne være vanskelig for de som var forbannet med berømmelse, å prøve å leve som vanlige dødelige.

«Alle vet alt om alle her i byen», sa han.

Nettopp. Hun hadde spurt ham om byen. «Det er jo det vanlige i småbyer.»

«Ja, men det er annerledes her. Folk her er mer engasjert. Vi kan snakke om det om et par uker og høre hva du mener om det. Festivalene er interessante, og du trenger ikke å låse dørene om natten. Hvis du bor i nærheten av sentrum, har du ikke så ofte bruk for bil.»

«Høres bra ut.» Til tross for at hun hadde bosatt seg i Austin, var hun egentlig ikke noen storbyjente. Hun foretrakk de eksentriske særpregene til en småby.

«Har du møtt borgermester Marsha ennå?» spurte Kipling.

Destiny ristet på hodet. «Nei. Hun ansatte meg, men alt gikk via sjefen min. Jeg skal ha et møte med henne senere i dag.»

Han fikk et muntert glimt i øynene igjen. «Jeg skal også på det. Jeg tror du kommer til å like henne. Hun er den borgermesteren som har sittet lengst i California. Hun ser ut som en søt gammel dame, men hun er faktisk ganske tøff og har et fast grep om byen sin. Hun får ting unna, og av og til blir jeg bare stående og lure på hva som nettopp har hendt.»

Egenskaper hun absolutt satte pris på. «Jeg liker henne allerede.»

«Jeg tenkte nok det.» Han reiste seg. Velkommen til Fool’s Gold, Destiny.»

Hun reiste seg også. «Tusen takk.»

Hun lot blikket gli over kroppen hans idet han gikk fra kontoret. Han var i knallform, tenkte hun og innrømmet at han var sjarmerende nok til å få henne til å lure på om det var et potensial der.

Hun ristet på hodet, for hun visste allerede hva svaret var, og det var nei. Ikke i det hele tatt. Hun ville ha en hverdagsmann. En helt alminnelig fyr. Den typen som visste at livet var best når man tok det rolig. Kipling, alias G-Force, hadde sust nedover fjellsider i gud vet hvilket tempo. Han var i ett og alt en risikosøker, og det var ikke noe for henne.

Hun fikk bare fortsette letingen. For mannen som delte hennes rolige, rasjonelle drømmer, fantes der ute et sted, og en dag skulle hun finne ham.

*

Kipling gikk over gaten. Mens han ventet på at et av de få trafikklysene i Fool’s Gold skulle bli grønt, kastet han et blikk opp i fjellene. Nå som det nærmet seg forsommeren, kunne han se på dem uten å føle noe som helst. Den eneste snøen som var igjen, lå høyt oppe i hengene der det ikke gikk an å stå på ski. Så det var ikke noe savn, ikke noen påminnelse om at han aldri mer ville kjempe mot fjellet og vinne. At følelsen av å fly nedover over snøen, var tapt for alltid.

Han visste hva vennene ville si, hva legene ville fortelle ham. At han skulle prise seg lykkelig over at han hadde blitt så bra som han var. At han kunne gå, og at det var et mirakel i seg selv. Alt annet var underordnet.

Kipling hørte ordene. På gode dager trodde han til og med på dem. Men resten av tiden lot han være å tenke på hva han hadde mistet. Når det ble for ille, sluttet han bare å se på fjellene.

Det ble grønt lys, og han gikk over gaten. På veien tenkte han på at det ville ha vært lettere å finne en jobb et sted der det ikke var fjell. Det fantes steder med flatt terreng. Kanskje i Midtvesten eller Florida. Men han kunne ikke forestille seg hvordan det ville ha blitt. Å se opp uten å se noe som helst annet enn himmel. Han hadde kanskje et anspent forhold til fjellene. Han kunne elske og hate dem på en gang, men det var ikke snakk om at han kunne være borte fra dem. De var en del av ham. Det ville være enklere å kappe av seg en arm enn å leve uten dem.

«Hei, Kipling.»

Han vinket automatisk til kvinnen som trillet en barnevogn og hilste på ham. Fool’s Gold var et vennlig sted der naboene kjente hverandre og turister var like velkomne for sitt besøk som for pengene de brakte med seg.

Han var vant til at folk han aldri hadde møtt visste hvem han var. Det kom selvsagt av at han hadde vært berømt. Bare at det var annerledes å være i Fool’s Gold. Mer intenst, kanskje. Denne byen var ikke bare et sted. Den var en tilstand.

Han ristet på hodet og lurte på hva alt det der kom av. Han pleide vanligvis ikke å tenke så mye over ting. Han var en handlingens mann, en som heller var i bevegelse enn i ro. Og det hadde gjort rekonvalesensen til en egen form for helvete. Men det hadde han lagt bak seg. Bortsett fra arrene, haltingen og den dumpe smerten han alltid hadde, var han frisk. Og på beina.

Han gikk inn på kontoret på hjørnet mellom Eighth Street og Frank Lane, like ved en av brannstasjonene og politikammeret. Her var det ikke fare for innbrudd, tenkte han med et flir. Eller noen fare for at noen festet for voldsomt.

Idet han låste opp og gikk inn, minnet han seg selv om at for mange år siden ville han ikke likt å være så nær noen myndigheter. At siden han kunne fly nedover et fjell, hadde han rett til å feste så hardt han bare ville, uten å tenke på følgene. Så lenge han slo klokken med bare et tusendels sekund, var han en gud. I hvert fall til neste renn.

Men tiden hadde det med å gjøre folk mer modne. Han hadde strittet imot voksenlivet av all sin kraft, og her satt han og ledet byens redningstjeneste. Hvem kunne ha ant noe slikt?

Og mens den yngre utgaven av ham ville ha ledd av autoriteter, hadde han selv som guttunge hatt respekt for fjellene og de som reddet dem som var uheldige eller dumme nok til å komme ut for ulykker. Han var blitt tatt av et snøskred en gang, og da hadde lokale redningsmannskaper reddet livet hans.

Han hadde alltid hatt flaks, tenkte han. Frem til i fjor sommer da ulykken skjedde. Han hadde visst at det kom til å bli slutt på flaksen en dag, og han godtok at det hadde skjedd. Nå var han i et nytt stadium i livet. Han hadde et problem, og han hadde tatt seg av det. Det var det han likte å gjøre. Og i denne jobben kom det til å bli nok av ting å ta seg av.

Han gikk bort til pulten og slo på datamaskinen. Kontoret var ennå så nytt at han kunne kjenne lukten av maling, og plantene som var blitt levert som en slags velkomst, var fortsatt i live. Kipling anså seg som en som var flinkere med folk enn med planter. Men det ville etter hvert bli flere ansatte, og han kunne få en av dem til å vanne og stelle plantene.

Han snudde stolen så han kunne studere det enorme kartet som dominerte veggen. Det viste de hundre og tretti eller der omkring kvadratkilometerne omkring Fool’s Gold. Det var vingårder i vest, og veien til Sacramento gikk på sørsiden. Så det var i øst og nord det var flest steder som ga grunn til bekymring. De forrevne fjellene i Sierra Nevada var steile. Det var tusen steder å gå seg vill her, og han var sikker på at både turister og fastboende ville finne hvert eneste et av dem.

Han reiste seg og gikk nærmere kartet. Terrenget ble ulendt bare noen kilometer utenfor byen. Det var massevis av populære ruter og steder å slå opp telt. Bare i fjor hadde en elv flommet over en leirplass. Vannmassene hadde truet en gruppe jenter og lederne deres. Han ville sørge for at det ikke kom til å skje noe slikt igjen. Og hvis noen gikk seg vill, skulle vedkommende raskt finnes og bringes i trygghet.

Med den nye programvaren ville søket bli mye enklere. Han visste at det kom til å bli en rask læringskurve, men det ville være bryet verdt.

Så snart Marsha hadde fortalt ham om det nye programmet, hadde han lest om det. Resultatene var imponerende, og han gledet seg til å gå systemet nærmere etter i sømmene.

Og kanskje Destiny Mills også, tenkte han med et flir. Hun var vakker. Høy, veldreid. Rødtopp – noe han var svært svak for. Det var noe med kombinasjonen av rødt hår og lys hud som fenget ham. Og om hun hadde fregner, desto bedre.

Hun var hans type på andre måter også. Singel, ifølge ryktene, og i byen for en kort periode. Han var en mann med sans for seriemonogami. At et forhold kunne ha en bestemt utløpsdato, var for ham det perfekte. Hvis damen var interessert, var han mer enn villig. I det minste på kort sikt.

Fra tid til annen hendte det at han lurte på om han burde ønske seg noe mer. Dette evigvarende som andre lot til å jakte på. Han hadde sett kjærligheten. Han trodde til og med på den. Men han hadde aldri følt den. Ikke den romantiske sorten. Begjær, helt klart. Svakhet, absolutt. Han elsket søsteren sin og landet sitt. Han gjorde hva som helst for vennene sine. Men å bli forelsket og gifteklar? Det hadde aldri hendt.

Og han regnet med at det ikke kom til å hende heller. Og det kunne han leve med.

*

Marsha var i slutten av sekstiårene, med hvitt hår i en løs topp og skarpe blå øyne. Drakten var skreddersydd, perlekjedet gnistrende, og hun hadde et vennlig smil som straks fikk Destiny til å føle seg hjemme.

«Velkommen til Fool’s Gold», sa borgermesteren med et varmt tonefall. «Så godt å omsider møte deg.»

«Takk i like måte.»

Destiny tok henne i hånden akkurat slik bestemor Nell hadde lært henne – fast, mens du så den du hilste på rett i øynene. Du er et menneske, ikke en fisk. Te deg som folk. For bestemor Nell hadde råd for enhver situasjon. Det var ikke alle som var like passende, eller engang nyttige, men de var nesten alltid minneverdige.

«Jeg er glad for å være her», sa Destiny til borgermesteren. «Vi kommer til å få en bra sommer til å få STORMS opp å kjøre.»

«Sjefen din, David, sa at jeg ville like å jobbe sammen med deg, og jeg skjønner nå at han hadde rett. Jeg liker innstillingen din», sa borgermesteren. Hun nikket. «Her kommer resten av møtet.» Destiny snudde seg og så at Kipling kom slentrende inn. Det fantes ikke noen annen beskrivelse av den ledige måten han beveget seg på. Et fiffig knep, tenkte hun, å utnytte den lette haltingen som utvilsomt kom av den forferdelige ulykken han hadde overlevd året før. Hvordan var han før den inntraff?

Om hun hadde vært en annen, en som lette etter noe annet, ville Kipling være en fristelse, tenkte hun. Men han var ikke det, eller hun var ikke det. Uansett var han feil type for henne, og hun visste bedre enn å sette ut på en feil kurs. Hun hadde sett altfor mange emosjonelle katastrofer her i livet til å ta den risikoen. Noen ganger jakter du på bjørnen, og noen ganger jakter bjørnen på deg. Og hvis bjørnen jakter på deg, burde du løpe for harde livet.

Destiny holdt tilbake en latter. Jepp, bestemor Nell hadde alltid et praktisk råd på lager. Hun ville kastet ett blikk på Kipling, skyve Destiny til side og be om en prat på tomannshånd. Så ville hun ta ham for seg og slenge ham fra seg. For det dramaet hun hadde vokst opp med, hadde ikke begynt med foreldrene, selv om de hadde vært de verste. Nei, ulykkelige ekteskap og knuste hjerter gikk bakover i generasjoner på begge sider.

Kipling klemte borgermesteren, så kysset han henne på kinnet før han nikket til Destiny.

«Hyggelig å se deg igjen», sa han.

«I like måte.»

Borgermester Marsha viste dem til en sittegruppe i hjørnet av kontoret. Straks de hadde funnet plassene sine, åpnet hun møtet.

«Destiny, byen er kjempeglad for å ha deg her til å hjelpe oss med å sette i gang HERO-prosjektet.»

Destiny nikket selv om hun så på Kipling. Hun så at han krympet seg, og kunne ikke la være å late som om hun ikke ante hva borgermesteren snakket om.

«HERO?»

«Help Emergency Rescue Operations», sa Marsha. «Det er det vi kaller Fool’s Golds redningstjeneste. Vi hadde en navnekonkurranse der folk sendte inn forslag. Bystyret innsnevret dem ned til ti, og så stemte vi. HERO vant.»

«Det er likevel et tåpelig navn», murret Kipling.

Destiny holdt tilbake et flir. «Liker du ikke tanken på å være en helt?»

«La oss bare si at jeg må ta imot mye dritt på grunn av det navnet.»

«Motgang er bra for karakterstyrken», sa hun lavt og tenkte at han sannsynligvis likte G-Force mye bedre.

«Enda noe jeg ikke lider av mangel på.»

Han blunket idet han sa det, og det fikk henne nesten til å le. Men dette skulle være et profesjonelt møte, så hun vendte heller oppmerksomheten tilbake til Marsha.

«STORMS vil fungere fint her.»

«Det regner jeg med», sa borgermesteren. «Vi var svært heldige som fikk de pengene som trengtes. Med føderale og delstatlige midler i tillegg til en anselig privat gave fra en anonym giver, er driften økonomisk sikret de neste fem årene. Inkludert din del av dette.»

Imponerende, tenkte Destiny. STORMS var ikke billig. Med programvaren, utstyret som trengtes, utgiftene til kartlegging av terrenget og opplæring av et team, kom prisen på over en million dollar. Og den inkluderte ikke kostnadene til en redningsoperasjon.

«Vi har gjort stor lykke med programvaren», sa hun. «Terrenget her er perfekt for det vi er aller best på.»

«Utmerket. Så du og Kipling har en plan?»

Kipling satt like rolig som han hadde gjort hele tiden. «Vi skal legge en. Destiny må kartlegge området og mate opplysningene inn i programvaren. Så kjører vi betatesting på programmet. Vi har satt første frist til august.»

«Bra.» Marsha nikket til Kipling, og så snudde hun seg mot Destiny. «Er du enig i at vi klarer å holde den tidsfristen?»

«Vi er i rute til å få programmet til å kjøre i midten av juli. De to ekstra ukene er en buffer jeg håper vi ikke får behov for.»

Destiny likte ikke uventede problemer. En del av jobben besto av å forutse problemer før de oppsto. Hun satte sin ære i at alt skulle gå glatt.

«Og hvordan finner Starr seg til rette i Fool’s Gold?»

Borgermesterens skifte av tema overrasket Destiny. Og enda verre, det tok henne et øyeblikk å huske hvem Starr var, og grunnen til at hun, for første gang på over ti år, plutselig hadde noen andre enn bare seg selv å tenke på.

«Hun har det, eh, greit. Antar jeg. Vi kom til byen først i går.»

Borgermesteren nikket megetsigende. «Ja, det må være vanskelig for dere begge. Hun er halvsøsteren din, ikke sant? Dere har samme far, men forskjellige mødre?»

Destiny merket at munnen begynte å gli opp. Hun bet leppene sammen idet hun nikket. «Ja, det stemmer», sa hun unnvikende, likte ikke å prate om familien. For det var så mye bedre at folk ikke visste noe om den.

Hun så på Kipling, som bare virket måtelig interessert i samtalen. Visste han hvem hun var? Han hadde ikke hintet om noe i den retning.

«Femten er en vanskelig alder.» Marsha ristet på hodet. «Det var omtrent da problemene begynte med min egen datter. Hun var svært egenrådig. Og det var veldig lenge siden. Og når det gjelder deg og Starr, håper jeg dere føler dere hjemme Fool’s Gold. Bare si fra hvis det er noe dere trenger. Åh, jeg har noe til deg.»

Hun gikk til pulten og hentet en brosjyre som hun ga til Destiny.

«Vi har en sommerleir for ungdom her. End Zone. Den ligger oppe i fjellene. Det er mange interessante aktiviteter for unge mennesker. Jeg tenker Starr vil like dramakurset, sammen med musikken, selvfølgelig. Du kommer til å være opptatt, og en femtenåring skulle ikke være hjemme alene hele dagen.»

«Jeg, eh, tusen takk.»

Destiny visste ikke hva annet hun kunne si. Hvordan hadde borgermesteren visst hvor gammel Starr var? Eller at hun var alene hjemme? Akkurat det var kanskje ikke så vanskelig å gjette seg frem til. Destiny var tross alt ikke hjemme sammen med henne, og de hadde vært i byen i mindre enn to dager.

Det ga henne litt dårlig samvittighet at Starr var alene. I en alder av femten burde hun klare seg helt bra, men det var ikke det som var poenget.

«Det er sjarmerende festivaler hele sommeren», fortsatte borgermesteren. «Jeg håper du kommer til å kose deg med dem mens du er her. Fool’s Gold er et herlig sted å bo.»

På en eller annen måte befant Destiny seg utenfor kontoret. Hun husket ikke hvordan hun hadde kommet hit eller om hun hadde sagt ha det. Det var en merkelig fornemmelse.

Kipling sto ved siden av henne. Han smilte. «Lurer du på hva som nettopp skjedde?»

«Ja.»

«Du venner deg til det. God idé at søsteren din kunne dra på leiren.»

Destiny nikket. Det var ikke snakk om at hun kom til å fortelle at hun ikke hadde møtt Starr før for ti dager siden. At foreldrene hver for seg hadde vært gift tolv eller fjorten ganger, og det var dusinvis av stesøsken og noen halvsøsken spredd omkring i landet. Det var ikke mulig å holde oversikt over alle sammen, og Destiny hadde gitt opp å prøve for mange år siden.

Hun hadde et stramt grep om brosjyren. «Apropos søsteren min, så burde jeg vel komme meg hjem og se hvordan det går med henne.»

«Ja visst. Ses senere.»

Nettopp. Jobben. Hun tvang seg selv til å konsentrere seg. «Vi må snakke om opplæringsprogrammet.»

«La meg låne telefonen din.»

Hun ga ham mobilen sin. Han slo inn et nummer og ga den tilbake.

«Nå kan du få tak i meg når du vil.»

Han vinket og gikk. Destiny ble stående og se etter ham. Kipling var en fin avveksling. Men da han forsvant ut av syne, ble hun stående med tanken på en ny jobb, en ny by og en søster hun knapt kjente.

Ett problem av gangen, sa hun bestemt til seg selv. Og akkurat nå innebar det å ta seg av familien.

